Cod galben de vânt puternic. Zonele vizate de fenomene extreme
- Emma Cristescu
- 17 mai 2024, 11:20
Administraţia Naţională de Meteorologie (ANM) a emis o atenţionare Cod galben de vânt puternic valabilă vineri, până la ora 23, în 18 judeţe din Banat, Maramureş, Transilvania şi din zona Carpaţilor Meridionali.
Cod galben de vânt puternic
„În intervalul menţionat, în Banat, Maramureş, cea mai mare parte a Transilvaniei, precum şi în zona Carpaţilor Meridionali vântul va avea intensificări, cu viteze de 55...65 km/h. În judeţul Caraş-Severin vor fi rafale de 70...85 km/h”, a anunțat Admnistrația Națională de Meteorologie(ANM).
Codul galben vizează judeţele Satu Mare, Maramureş, Sălaj, Bistriţa-Năsăud, Cluj, Mureş, Harghita, Covasna, Braşov, Sibiu, Caraş-Severin, Timiş şi unele zone ale judeţelor Hunedoara, Alba, Mehedinţi, Gorj, Vâlcea şi Argeş.
Local şi temporar, vor fi intensificări ale vântului şi în restul ţării, cu viteze în general de 40...50 km/h. În zona municipiului Bucureşti, până vineri seară, cerul va fi temporar noros, iar vântul va sufla în general moderat (viteze de 35...40 km/h). Temperatura maximă va fi de 19...20 de grade.
Prognoza meteo în săptămâna 20.05.2024 – 27.05.2024
Temperatura medie a aerului se va situa în jurul celei specifice pentru această perioadă la nivelul întregii țări. Cantitățile de precipitații se vor situa peste cele normale pentru această perioadă în vestul și sud-vestul teritoriului, în timp ce în rest vor fi în general apropiate de mediile multianuale.
Prognoza meteo în săptămâna 27.05.2024 – 03.06.2024
Temperatura medie a aerului va avea valori în general apropiate de mediile multianuale în toată țara.Cantitățile de precipitații vor fi în general apropiate de cele specifice pentru această perioadă în majoritatea regiunilor, posibil ușor deficitare local în estul și sudul țării.
Prognoza meteo în săptămâna 03.06.2024 – 10.06.2024
Mediile valorilor termice se vor situa ușor peste normele climatologice ale perioadei la nivelul întregii țări. Regimul pluviometric va fi în general apropiat de cel normal pentru acest interval în cea mai mare parte a țării.
Vremea, 17 mai
Pe 17 mai, cerul va prezenta înnorări temporar accentuate şi vor fi perioade cu averse. Potrivit ANM, acestea vor fi însoţite de descărcări electrice, în Crişana şi Maramureş, local în Banat şi Transilvania. Pe alocuri va ploua torenţial, iar izolat cantităţile de apă vor depăşi 15...20 l/mp şi vor fi condiţii de grindină.